CELEX: 32018R0589
Language: lv
Date: 2018-04-18 00:00:00
Title: Komisijas Regula (ES) 2018/589 (2018. gada 18. aprīlis), ar ko attiecībā uz metanolu groza XVII pielikumu Eiropas Parlamenta un Padomes Regulai (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (Dokuments attiecas uz EEZ. )

19.4.2018   
            
            
               LV
            
            
               Eiropas Savienības Oficiālais Vēstnesis
            
            
               L 99/7
            
         KOMISIJAS REGULA (ES) 2018/589
   (2018. gada 18. aprīlis),
   ar ko attiecībā uz metanolu groza XVII pielikumu Eiropas Parlamenta un Padomes Regulai (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH)
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 18. decembra Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (1), un jo īpaši tās 68. panta 1. punktu,
   tā kā:
   
               (1)
            
            
               Polija saskaņā ar Regulas (EK) Nr. 1907/2006 69. panta 4. punktu 2015. gada 16. janvārī iesniedza Eiropas Ķimikāliju aģentūrai (“Aģentūra”) dokumentāciju (2) (“XV pielikumā minētā dokumentācija”), kas vajadzīga, lai sāktu minētās regulas 69.–73. pantā izklāstīto ierobežošanas procesu. XV pielikumā minētajā dokumentācijā bija norādīts, ka vējstiklu mazgāšanas šķidrumā un denaturētā spirtā esošais metanols rada apdraudējumu cilvēka veselībai, un ierosināts aizliegt šādu produktu laišanu tirgū. XV pielikumā minētajā dokumentācijā pierādīts, ka ir vajadzīga rīcība Savienības mērogā.
            
         
               (2)
            
            
               XV pielikumā minētajā dokumentācijā ierosinātā ierobežojuma mērķis ir samazināt tādu gadījumu skaitu, kad, hroniskiem alkoholiķiem un dažkārt arī cilvēkiem, kuri nav alkoholiķi, kā lētu alkohola aizstājēju lietojot vējstiklu mazgāšanas šķidrumu vai denaturētu spirtu, notiek smaga saindēšanās ar metanolu. Ierobežojums varētu arī novērst saindēšanos ar metanolu pēc vējstiklu mazgāšanas šķidruma vai denaturēta spirta nejaušas norīšanas, tostarp saindēšanās gadījumus bērnu vidū. XV pielikumā minētajā dokumentācijā un sabiedriskajā apspriešanā tika ziņots par vējstiklu mazgāšanas šķidruma norīšanas izraisītu saindēšanos septiņās dalībvalstīs un par nāves gadījumiem vismaz divās dalībvalstīs.
            
         
               (3)
            
            
               Aģentūras Riska novērtēšanas komiteja (RAC) 2015. gada 4. decembrī pieņēma atzinumu, kurā secināts, ka vējstiklu mazgāšanas šķidrumā un denaturētā spirtā esošs metanols koncentrācijā, kas pārsniedz 0,6 masas %, rada tādu risku kā nāve, augsta toksicitāte acīs vai citas nopietnas sekas, ko rada saindēšanās ar metanolu. RAC arī ieteica, ka ierosinātais ierobežojums ir gan efektivitātes, gan īstenošanas iespēju ziņā vispiemērotākais Savienības mēroga pasākums apzināto risku novēršanai.
            
         
               (4)
            
            
               Aģentūras Sociālās un ekonomiskās analīzes komiteja (SEAC) 2016. gada 11. martā pieņēma atzinumu par ierosināto ierobežojumu. Attiecībā uz denaturētu spirtu XV pielikumā minētajā dokumentācijā un pēc sabiedriskās apspriešanas trūka sociālekonomisko datu, un tāpēc SEAC nevarēja novērtēt sociālekonomisko ietekmi, ko radītu denaturēta spirta iekļaušana ierosinātā ierobežojuma tvērumā. Attiecībā uz vējstiklu mazgāšanas šķidrumu SEAC uzskatīja, ka sociālekonomiskā ieguvuma un sociālekonomisko izmaksu ziņā ierosinātais ierobežojums ir vispiemērotākais Savienības mēroga pasākums apzināto risku novēršanai. Kopumā SEAC uzskatīja, ka atšķirības dalībvalstu tiesību aktos varētu izkropļot iekšējo tirgu.
            
         
               (5)
            
            
               Ierobežojuma izstrādes procesā notika apspriešanās ar Aģentūras Ieviešanas informācijas apmaiņas forumu, un tā ieteikumi, jo īpaši par ierosinātā ierobežojuma piemērošanu vējstiklu atkausēšanas šķidrumiem, tika ņemti vērā.
            
         
               (6)
            
            
               Aģentūra 2016. gada 28. aprīlī iesniedza Komisijai RAC un SEAC atzinumus (3). Pamatojoties uz minētajiem atzinumiem, Komisija secināja, ka metanola klātbūtne vējstiklu mazgāšanas šķidrumā un vējstiklu atkausēšanas šķidrumā rada nepieņemamu apdraudējumu cilvēka veselībai un ka tāpēc ir vajadzīga rīcība Savienības mērogā.
            
         
               (7)
            
            
               Būtu jādod pietiekami daudz laika ieinteresētajām personām, lai tās varētu veikt atbilstīgus pasākumus ierosinātā ierobežojuma piemērošanai, jo īpaši lai varētu pārdot krājumus un nodrošināt pienācīgu komunikāciju piegādes ķēdē. Ierobežojuma piemērošana tādēļ būtu jāatliek.
            
         
               (8)
            
            
               Tādēļ attiecīgi būtu jāgroza Regula (EK) Nr. 1907/2006.
            
         
               (9)
            
            
               Šajā regulā paredzētie pasākumi ir saskaņā ar atzinumu, ko sniegusi komiteja, kura izveidota, ievērojot Regulas (EK) Nr. 1907/2006 133. pantu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1907/2006 XVII pielikumu groza saskaņā ar šīs regulas pielikumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 18. aprīlī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 396, 30.12.2006., 1. lpp.
   
   
      (2)  https://echa.europa.eu/documents/10162/78b0f856-3751-434b-b6bc-6d33cd630c85
   
      (3)  https://echa.europa.eu/documents/10162/2b3f6422-ab4d-4b85-9642-ebe225070858
   
      PIELIKUMS
      Regulas (EK) Nr. 1907/2006 XVII pielikumā pievieno šādu ierakstu:
      
         
                     
                                 “69.
                              
                              
                                 Metanols
                              
                           
                        CAS Nr. 67-56-1
                     EK Nr. 200-659-6
                  
                  
                     Nedrīkst laist brīvā pārdošanā pēc 2018. gada 9. maija: vējstiklu mazgāšanas vai atkausēšanas šķidrumu koncentrācijā, kas ir 0,6 masas % vai lielāka par to.”